ΑΠΟΦΑΣΗ ΤΗΣ ΕΠΙΤΡΟΠΗΣ της 15ης Δεκεμβρίου 1994 σχετικά με διαδικασία δυνάμει του άρθρου 85 της συνθήκης ΕΚ και του άρθρου 53 της συμφωνίας για τον Ευρωπαϊκό Οικονομικό Χώρο (ΕΟΧ) (IV/34.768 - International Private Satellite Partners) (Τα κείμενα στην αγγλική και ιταλική γλώσσα είναι τα μόνα αυθεντικά) (Κείμενο που παρουσιάζει ενδιαφέρον για του ΕΟΧ) (94/895/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τη συμφωνία για τον Ευρωπαϊκό Οικονομικό Χώρο,

τον κανονισμό αριθ. 17 του Συμβουλίου της 6ης Φεβρουαρίου 1962- πρώτο κανονισμό εφαρμογής των άρθρων 85 και 86 της συνθήκης (1), όπως τροποποιήθηκε τελευταία από την πράξη προσχωρήσεως της Ισπανίας και της Πορτογαλίας, και ιδίως τα άρθρα 2, 6 και 8,

την αίτηση για αρνητική πιστοποίηση και την κοινοποίηση για απαλλαγή που υπέβαλαν, στις 28 Ιουνίου 1993 σύμφωνα με τα άρθρα 2 και 4 του κανονισμού αριθ. 17, τα ενδιαφερόμενα μέρη,

την αίτηση που υπέβαλαν τα μέρη στις 14 Φεβρουαρίου 1994 με την οποία ζήτησαν την αίτηση και η κοινοποίηση να κριθούν επίσης βάσει του άρθρου 53 της συμφωνίας για τον Ευρωπαϊκό Οικονομικό Χώρο,

τις περιλήψεις της αίτησης και της κοινοποίησης που δημοσιεύθηκαν (2) σύμφωνα με το άρθρο 19 παράγραφος 3 του κανονισμού αριθ. 17,

κατόπιν διαβουλεύσεων με τη Συμβουλευτική Επιτροπή Συμπράξεων Πρακτικών και Δεσποζουσών Θέσεων,

Εκτιμώντας ότι:

1. ΤΑ ΠΡΑΓΜΑΤΙΚΑ ΠΕΡΙΣΤΑΤΙΚΑ Α. ΕΙΣΑΓΩΓΗ (1) Στις 28 Ιουνίου 1993, κοινοποιήθηκαν στην Επιτροπή είκοσι συμφωνίες που αναφέρονται στη δημιουργία μιας εταιρείας. Η εταιρεία International Private Satellite Partner (εφεξής IPSP) δημιουργήθηκε υπό μορφή ετερόρρυθμης εταιρείας σύμφωνα με το δίκαιο των ΗΠΑ, με σκοπό α) να παρέχει διεθνείς τηλεπικοινωνιακές υπηρεσίες σε επιχειρήσεις στην Ευρώπη και στη Βόρειο Αμερική χρησιμοποιώντας το δικό της δορυφορικό σύστημα σε βάση ενιαίας αγοράς (one stop shop) και β) να προσφέρει μαζική χωρητικότητα μετάδοσης σε τρίτους, στο βαθμό που η χωρητικότητα των δορυφόρων δεν χρησιμοποιείται πλήρως από την IPSP ή τους εταίρους της.

Μετά την έναρξη ισχύος της συμφωνίας ΕΟΧ, τα μέρη ζήτησαν, στις 14 Φεβρουαρίου 1994, από την Επιτροπή όπως η κοινοποίηση κριθεί και βάσει του άρθρου 53 της συμφωνίας για τον ΕΟΧ. Η Επιτροπή, σεβόμενη αυτό το αίτημα, κίνησε τη σχετική διαδικασία συνεργασίας με την Εποπτεύουσα Αρχή της ΕΖΕΣ.

Β. ΤΑ ΜΕΡΗ α.α. Οι εταίροι (2) - Orion Satellite Corporation. Είναι μία εταιρεία η οποία διέπεται από τη νομοθεσία της πολιτείας του Delaware, και δημιουργήθηκε από τη δική της μητρική εταιρεία, την Orion Network Systems, για να αποτελέσει τον ομόρρυθμο εταίρο στην IPSP. Έχει λάβει από την Ομοσπονδιακή Επιτροπή Τηλεπικοινωνιών των ΗΠΑ (Federal Communications Commission - εφεξής FCC) άδεια κατασκευής, εκτόξευσης και λειτουργίας δύο δορυφόρων της IPSP και έχει ευρεία αρμοδιότητα να διαχειρίζεται και να ελέγχει την ανάπτυξη και λειτουργία της IPSP.

Η Orion Network Systems, η οποία είναι επίσης ετερόρρυθμος εταίρος στην IPSP, παρέχει τηλεπικοινωνιακές διευκολύνσεις και υπηρεσίες, ιδιαίτερα υπηρεσίες δισημειακής μετάδοσης με τη χρήση μισθωμένης χωρητικότητας.

Η OrionSat, ως ομόρρυθμος εταίρος, έχει συμμετοχή [. . .] (3) στην εταιρεία, που πρέπει να προστεθεί σ' ένα επιπλέον [. . .] που κατέχει η Orion Network Systems.

(3) - British Aerospace Communications. Είναι ετερόρρυθμος εταίρος στην IPSP και ανήκει στον όμιλο εταιρειών British Aerospace (εφεξής BAe), ο οποίος και τη συνέστησε ειδικά για να επενδύσει στην IPSP.

Έχει συμμετοχή [. . .] στην IPSP. Ο όμιλος BAe ασχολείται κυρίως με τον σχεδιασμό και την κατασκευή πολιτικών και στρατιωτικών αεροσκαφών, κατευθυνομένων οπλικών συστημάτων, δορυφόρων και υποσυστημάτων, εξοπλισμών για ωφέλιμα φορτία και οχήματα-εκτοξευτές και αυτοκινήτων οχημάτων. Συγκεκριμένα, είναι ο κύριος κατασκευαστής των δορυφόρων της IPSP.

Ο συνολικός κύκλος εργασιών του ομίλου BAe το 1992 ήταν 9 977 εκατομμύρια λίρες Αγγλίας (13 000 εκατομμύρια Ecu).

(4) - COM DEV Satellite Communications Ldt. Είναι ετερόρρυθμος εταίρος της IPSP στην οποία έχει συμμετοχή [. . .]. Συστάθηκε ειδικά από την μητρική της εταιρεία, τον όμιλο COM DEV Ltd (εφεξής COM DEV), προκειμένου να επενδύσει στην IPSP.

Ο όμιλος COM DEV κατέχει σημαντική θέση όσον αφορά τα δορυφορικά ωφέλιμα φορτία, τα υποσυστήματα για επικοινωνίες, τις διαστημικές γνώσεις και τις εφαρμογές τηλεανίχνευσης.

(5) - General Dynamics Commercial Launch Services. Είναι ετερόρρυθμος εταίρος της IPSP στην οποία έχει συμμετοχή [. . .]. Παρέχει υπηρεσίες εκτόξευσης διαστημικών σκαφών τις οποίες θα παρέχει και για τους δορυφόρους της IPSP.

Ανήκει στην General Dynamics Co η οποία ασχολείται με την κατασκευή και πώληση οπλικών συστημάτων και εξεδρών (πλατφόρμες), τις διαστημικές μεταφορές και τα δομικά υλικά. Ο συνολικός κύκλος εργασιών της General Dynamics το 1991 ήταν 8 751 εκατομμύρια δολάρια ΗΠΑ (7 250 εκατομμύρια Ecu).

(6) - Kingston Communications International Ltd (Kingston). Είναι ετερόρρυθμος εταίρος της IPSP στην οποία έχει συμμετοχή [. . .]. Συστάθηκε από την μητρική της εταιρεία, την Kingston Communications (Hull) Plc, ειδικά για την πραγματοποίηση επενδύσεων στην IPSP.

Η Kingston Communications (Hull) Plc. είναι εταιρεία του Ηνωμένου Βασιλείου η οποία κατέχει άδεια λειτουργίας για το δημόσιο τηλεφωνικό δίκτυο μεταγωγής στην πόλη Hull και στην γύρω περιοχή της.

Η Kingston Communications (Hull) Plc. και η BAe έχουν συστήσει μία από κοινού ελεγχόμενη κοινή επιχείρηση, την Kingston Satellite Services Ltd, προκειμένου να εκπροσωπεί τις δύο μητρικές της εταιρείες στις συζητήσεις με την IPSP σχετικά με την προσφορά των υπηρεσιών της τελευταίας.

Ο συνολικός κύκλος εργασιών του ομίλου Kingston κατά το 1991 ήταν 59 εκατομμύρια λίρες Αγγλίας (77 εκατομμύρια Ecu).

(7) - MCN Sat. US. Είναι μία αμερικανική επιχείρηση η οποία δημιουργήθηκε με κύριο σκοπό την πραγματοποίηση επενδύσεων από το γαλλικό όμιλο Matra-Hachette στην IPSP όπου έχει συμμετοχή [. . .].

Ο όμιλος Matra-Hachette δραστηριοποιείται στην αεροδιαστημική και ιδιαίτερα στην κατασκευή διαφόρων τύπων δορυφόρων (μέσω της Matra Marconi Space), αμυντικών συστημάτων, τηλεπικοινωνιακού εξοπλισμού και εξοπλισμού CADCAM, καθώς και στους τομείς οδικών μεταφορών, εκδόσεων, ραδιοτηλεοπτικών εκπομπών, παραγωγής ταινιών και διαφήμισης. Ο συνολικός της κύκλος εργασιών το 1992 ήταν 55 δισεκατομμύρια γαλλικά φράγκα (8 350 εκατομμύρια Ecu).

(8) - STET - Societa Finanziaria Telefonica per Azioni. Είναι μία ιταλική εταιρεία στην οποία συμμετέχει κατά πλειοψηφία το Istituto per la Ricostruzione Industriale (IRI), η μεγαλύτερη ιταλική δημόσια επιχείρηση. Θεσμικός ρόλος της STET ως εταιρείας χαρτοφυλακίου της IRI για τον τομέα των τηλεπικοινωνιών είναι να εξασφαλίζει το χρηματοδοτικό και εμπορικό συντονισμό κατά την παροχή τηλεπικοινωνιακών υπηρεσιών, την παραγωγή προϊόντων και την εγκατάσταση δικτύων. Η STET, ως ετερόρρυθμος εταίρος, έχει συμμετοχή [. . .] στην IPSP.

Όπως θα αναφερθεί κατωτέρω, η STET θα έχει την αποκλειστική ευθύνη για την προώθηση των πωλήσεων των δορυφόρων IPSP και των διεθνών τηλεπικοινωνιακών υπηρεσιών για επιχειρήσεις στην Ιταλία και στην "Ανατολική Ευρώπη".

(9) - Trans-Atlantic Satellite, Inc. Είναι θυγατρική της ιαπωνικής εταιρείας Nissho Iwai Co, που δημιουργήθηκε κυρίως για επένδυση στην IPSP όπου έχει συμμετοχή [. . .]. Επιπλέον, θα λειτουργεί ως υπεργολάβος της BAe για ορισμένα συστατικά των δορυφόρων IPSP. Στον τομέα αυτό πραγματοποίησε, για το έτος που προηγήθηκε της 31ης Μαρτίου 1992, κύκλο εργασιών ύψους 3 εκατομμυρίων δολαρίων ΗΠΑ (2,5 εκατομμύρια Ecu).

Η Nissho Iwai Co είναι μία εταιρεία γενικής εμπορίας που δραστηριοποιείται στην εμπορία, εισαγωγή και εξαγωγή όλων των ειδών των ιαπωνικών και αλλοδαπών εμπορευμάτων. Ο κύκλος εργασιών της κατά το έτος που προηγήθηκε της 31ης Μαρτίου 1992 ήταν 86 700 εκατομμύρια Ecu. Ο όμιλος Nissho Iwai έχει σημαντική συμμετοχή σε αρκετές εταιρείες του τηλεπικοινωνιακού κλάδου. Συγκεκριμένα, συμμετέχει στο κεφάλαιο της Satellite Japan Corporation, ενός ιαπωνικού φορέα λειτουργίας δορυφόρων, η βασική δραστηριότητα του οποίου είναι η πώληση μαζικής χωρητικότητας αναμεταδότη μόνο στην Ιαπωνία. Η εταιρεία αυτή συγχωνεύθηκε με την ιαπωνική εταιρεία JC-Sat. Η συγκέντρωση αυτή εγκρίθηκε πρόσφατα από την Επιτροπή.

β.β. Η ετερόρρυθμη εταιρεία (10) Σκοπός της IPSP είναι, πρώτον, να παρέχει διεθνείς τηλεπικοινωνιακές υπηρεσίες [π.χ. εσωτερικά ενιαία δίκτυα, μαζική μεταφορά δεδομένων, συγκέντρωση και μεταφορά δεδομένων, τηλεομοιοτυπίες και ηλεκτρονική διανομή εγγράφων και υπηρεσίες δικτύου μέσω δορυφόρου χρησιμοποιώντας επίγειο σταθμό δορυφορικής επικοινωνίας με πολύ μικρή κεραία (very small aperture terminal - εφεξής VSAT) σε διεθνείς εταιρείες, με ενιαία αγορά one-stop-shopping)] σε διατερματική βάση που καλύπτει τη Βόρειο Αμερική και την Ευρώπη και δεύτερον, να προσφέρει χωρητικότητα μετάδοσης στους δορυφόρους της, στο βαθμό που δεν χρησιμοποιείται πλήρως από την IPSP και τους εταίρους της.

(11) Η ολοκλήρωση της δημιουργίας της IPSP σύμφωνα με την κοινοποιηθείσα διάρθρωση άρχισε το 1982, όταν η Orion Sat υπέβαλε αίτηση στην FCC για άδεια λειτουργίας διεθνούς δορυφορικού συστήματος. Μετά τη χορήγηση της εν λόγω άδειας, η Orion Sat άρχισε, το 1988, μια διαδικασία διαβουλεύσεων με την Intelsat. Οι διαβουλεύσεις αυτές διήρκεσαν ένα χρόνο και μόλις ολοκληρώθηκαν το 1989, η Orion Sat ήρθε σε επαφή με την BAe, που ανέλαβε την κατασκευή και εκτόξευση του δορυφορικού συστήματος. Συγχρόνως, και με την ολοκλήρωση της σύστασης της εταιρείας, στο τέλος του 1991, η Orion Sat διεξήγαγε συζητήσεις και διαπραγματεύσεις με υποψήφιους εταίρους και για τη χρηματοδότησή της διαπραγματεύθηκε μια δέσμη δανείων από έναν διεθνή τραπεζικό όμιλο.

(12) Δυνάμει της άδειας της FCC, η IPSP ή οι πελάτες της δεν έχουν δικαίωμα να προβαίνουν σε διασύνδεση των δορυφορικών εγκαταστάσεων της IPSP με τηλεφωνικό δίκτυο μεταγωγής για την παροχή τηλεπικοινωνιακών υπηρεσιών. Ωστόσο, τον Δεκέμβριο του 1993, η FCC υιοθέτησε νέα πολιτική, σύμφωνα με την οποία τα χωριστά δορυφορικά συστήματα (όπως η IPSP) έχουν τώρα τη δυνατότητα να υποβάλουν αίτηση για την μεταφορά μέχρι 1 250 κυκλωμάτων της κίνησης που διαβιβάζεται μέσω του δημοσίως μεταφερομένου δικτύου τα οποία ισοδυναμούν με 64 kbps.

1. Υπηρεσίες και διευκολύνσεις (13) Η IPSP προτίθεται να κατασκευάσει, να εκτοξεύσει και να θέσει σε λειτουργία δύο τηλεπικοινωνιακούς δορυφόρους με ζώνη συχνοτήτων υψηλής ισχύος που θα τοποθετηθούν σε τροχιακές θέσεις μήκους 37ο 5 και 47ο . Ο πρώτος δορυφόρος, που κατασκευάστηκε με τη χρήση της πλατφόρμας Eurostar, την οποία ανέπτυξαν από κοινού οι BAe και Matra Marconi Space μέσω κοινής επιχείρησης που φέρει την επωνυμία Satcom International, περιλαμβάνει 28 αναμεταδότες με εύρος ζώνης 54 MHz και 6 αναμεταδότες με εύρος ζώνης 36 MHz, που αντιστοιχούν σε 1,728 MHz χρησιμοποιήσιμης επικοινωνιακής χωρητικότητας ανά δορυφόρο. Η γεωγραφική εμβέλεια (ίχνος) του δορυφόρου θα καλύπτει μεγάλο μέρος της Βόρειας Αμερικής, μεγάλο μέρος του ΕΟΧ και τμήμα της Κεντρικής και Ανατολικής Ευρώπης.

(14) Αναμένεται ότι ο πρώτος δορυφόρος θα λειτουργήσει μέχρι τον Δεκέμβριο του 1994 και ο δεύτερος λίγο αργότερα, ενώ η κατά το σχεδιασμό θεωρούμενη διάρκεια ζωής τους θα είναι 12 χρόνια.

(15) Πριν από την εκτόξευση και λειτουργία των δορυφόρων της, η IPSP θα παρέχει τις σχετικές υπηρεσίες χρησιμοποιώντας μισθωμένα μέσα.

(16) Επιπλέον, η IPSP θα θέσει σε λειτουργία δικά της μέσα ιχνηλάτησης, τηλεμετρίας και εντολής που έχουν κατασκευαστεί στις ΗΠΑ για τον έλεγχο των δορυφόρων, υποστηριζόμενα από πρόσθετα μέσα που θα κατασκευαστούν στην Ιταλία.

(17) Οι πελάτες της IPSP θα πρέπει να τοποθετήσουν αμφίδρομους VSAT στις εγκαταστάσεις τους για να έχουν πρόσβαση στις υπηρεσίες.

2. Χρηματοδοτική συμμετοχή (18) Οι πολύπλοκες χρηματοδοτικές ρυθμίσεις για την υποστήριξη της IPSP είναι οι ακόλουθες:

α) Οι εταίροι έχουν επενδύσει συνολικά 90 εκατομμύρια δολάρια ΗΠΑ σε μετοχικό κεφάλαιο, το οποίο κατανέμεται σύμφωνα με τη συμμετοχή καθενός στην IPSP. Η συνεισφορά της Orion Sat σαν ομόρρυθμου εταίρου ανέρχεται σε 30 εκατομμύρια δολάρια ΗΠΑ και συνίσταται στην άδεια της FCC, ορισμένα συμβατικά δικαιώματα και άλλα εμπράγματα και άυλα αγαθά.

β) Επιπλέον, πέτυχαν την παροχή προνομιούχων πιστωτικών διευκολύνσεων ύψους μέχρι 251 εκατομμυρίων δολαρίων ΗΠΑ για τον πρώτο δορυφόρο από μία κοινοπραξία διεθνών τραπεζών.

γ) Ορισμένοι από τους εταίρους της IPSP έχουν δεσμεύσει πρόσθετα ποσά που ανέρχονται συνολικά σε 9 εκατομμύρια δολάρια ΗΠΑ.

δ) Εξάλλου, προκειμένου να εξασφαλιστεί επαρκές επίπεδο χρησιμοποίησης της χωρητικότητας των δορυφόρων της IPSP, οι ετερόρρυθμοι εταίροι συμφώνησαν να μισθώνουν χωρητικότητα των δορυφόρων για συνολικό ποσό [. . .] συνολικά, και σε [. . .] αναμεταδότες. Όπως αναφέρεται κατωτέρω, η χωρητικότητα αυτή μπορεί να υπεκμισθωθεί από τους ετερόρρυθμους εταίρους σε πελάτες της IPSP.

ε) Τέλος, οι ετερόρρυθμοι εταίροι έχουν συνάψει συμβάσεις επικουρικής μίσθωσης χωρητικότητας με την IPSP, οι οποίες θα απαιτήσουν πρόσθετες εκ μέρους τους εισφορές στην IPSP ως αντάλλαγμα της επιπλέον διαβίβασης χωρητικότητας για μέχρι [. . .] αναμεταδότες σε περίπτωση ελλείμματος των ταμειακών διαθεσίμων, ούτως ώστε να μπορεί η IPSP να εξυπηρετεί το προνομιούχο δάνειο.

3. Κεντρική διαχείριση και ενοποιημένες λειτουργίες (19) Δεδομένου ότι η IPSP έχει δημιουργηθεί για την παροχή υπηρεσιών σε πελάτες βάσει πλήρως διασυνδεδεμένου δικτύου που επιτρέπει την παροχή ομοιόμορφων υπηρεσιών με ενιαίες τιμές, ο ομόρρυθμος εταίρος έχει την αποκλειστική ευθύνη για τη διαχείριση και τον έλεγχο της IPSP και, με την επιφύλαξη ορισμένων περιορισμένων δικαιώμάτων επιθεώρησης και έγκρισης εκ μέρους των ετερόρρυθμων εταίρων, έχει ευρεία εξουσία όσον αφορά την ανάπτυξη, λειτουργία και εμπορική εκμετάλλευση καθώς και την προώθηση των επιχειρήσεων της IPSP.

(20) Ο έλεγχος αυτός εκ μέρους της Orion Sat αποτελεί επίσης όρο της FCC προκειμένου να μεταβιβαστεί στην IPSP η άδεια που κατέχει η Orion Sat.

4. Εμπορία και διανομή (21) Η IPSP θα διακινεί στο εμπόριο και θα διανέμει τις υπηρεσίες της με τη βοήθεια ορισμένων τοπικών εταιρειών εμπορίας και λειτουργίας, οι οποίες θα ορίζονται από την IPSP ως αντιπρόσωποι ή διανομείς. Εκτός από την STET, η οποία είναι ο αποκλειστικός διανομέας για την Ιταλία και ο αποκλειστικός αντιπρόσωπος για ένα σύνολο χωρών που αναφέρονται στις συμφωνίες συνοπτικά ως "Ανατολική Ευρώπη" (Αυστρία, Ουγγαρία, Πολωνία, Ρουμανία, Βουλγαρία, Μάλτα, πρώην ΕΣΣΔ, πρώην Τσεχοσλοβακία και πρώην Γιουγκοσλαβία), οι εν λόγω αντιπρόσωποι ή διανομείς θα εργάζονται σε μη αποκλειστική βάση. Ενδέχεται, χωρίς όμως να είναι αναγκαίο, να είναι ετερόρρυθμοι εταίροι. Δεδομένου ότι σε ορισμένα κράτη μέλη δεν έχουν ακόμη δοθεί άδειες για την παροχή υπηρεσιών ανερχόμενης ζεύξης, η IPSP πρέπει να συνεργάζεται με τους εθνικούς τηλεπικοινωνιακούς οργανισμούς (ΤΟ) οι οποίοι θα ενεργούν ως αντιπρόσωποι. Η κατάσταση αυτή αναμένεται να διαρκέσει μέχρι την πραγματοποίηση και εφαρμογή της ελευθέρωσης των δορυφορικών υπηρεσιών στην Κοινότητα.

Γ. Η ΣΧΕΤΙΚΗ ΑΓΟΡΑ α.α. Αγορά(ές) προϊόντων (22) Η IPSP θα ανταγωνίζεται σε δύο αγορές, ήτοι:

- παροχής διεθνών τηλεπικοινωνιακών υπηρεσιών σε ιδιωτικές επιχειρήσεις,

- προσφοράς μαζικής χωρητικότητας δορυφορικής μετάδοσης.

1. Διεθνείς τηλεπικοινωνιακές υπηρεσίες για ιδιωτικές επιχειρήσεις (23) Οι υπηρεσίες τις οποίες θα παρέχει η IPSP στους πελάτες της αποσκοπούν στην κάλυψη της αυξανόμενης ανάγκης των πολυεθνικών εταιρειών για προηγμένες διατερματικές επικοινωνίες μεταξύ των γεωγραφικά εγκατεσπαρμένων καταστημάτων τους σε όλο τον κόσμο ή/και μεταξύ αυτών και των πελατών τους και των παραγωγών πρώτων υλών και ενδιάμεσων προϊόντων. Περιλαμβάνουν, μεταξύ άλλων, τη φωνητική τηλεφωνία, τις τηλεομοιοτυπίες μεγάλης ταχύτητας, την αποθήκευση και μεταφορά δεδομένων και τις τηλεεικονοδιασκέψεις.

(24) Οι εν λόγω υπηρεσίες μπορούν να περιληφθούν στην ανερχόμενη αγορά διεθνών (και ίσως παγκόσμιων) υπηρεσιών προστιθέμενης αξίας προς μεγάλες επιχειρήσεις και λοιπούς εντατικούς χρήστες εξελιγμένων τηλεπικοινωνιακών υπηρεσιών.

(25) Η εν λόγω αγορά είναι ένα από τα τμήματα του συνόλου της αγοράς τηλεπικοινωνιών με το μεγαλύτερο δυναμικό ανάπτυξης κατά τα επόμενα χρόνια, που επωφελείται πλήρως από την τρέχουσα εξελικτική διαδικασία ελευθέρωσης και την αυξανόμενη σύγκλιση των τηλεπικοινωνιών και της ηλεκτρονικής και ιδιαίτερα του λογισμικού.

Έχει σημασία ότι οι περισσότερες από τις συμμαχίες που έχουν ανακοινωθεί σήμερα στον κλάδο των τηλεπικοινωνιών προβλέπουν την πρόσβαση στην αγορά προστιθέμενης αξίας (ενίοτε σαν ένα πρώτο βήμα για μιά ευρύτερη συμμαχία) και, ιδιαίτερα, την παροχή εξελιγμένων υπηρεσιών προστιθέμενης αξίας στις μεγαλύτερες επιχειρήσεις παγκοσμίου διαμετρήματος.

(26) Οι υπηρεσίες μπορούν να παρέχονται στους πελάτες είτε με τη χρήση επίγειων διευκολύνσεων και την εγκατάσταση φυσικών ζεύξεων με καλώδια ομοαξονικά ή οπτικών ινών, ή με τη χρήση δορυφόρων και VSAT. Γίνεται ευρέως αποδεκτό ότι οι δορυφόροι συνιστώνται ιδιαίτερα όσον αφορά πελάτες που βρίσκονται σε απομακρυσμένα εδάφη και σε περιοχές με πολύ φτωχή επίγεια υποδομή.

(27) Παρά το ότι οι άλλες συμμαχίες που έχουν ανακοινωθεί προβλέπουν επίσης παροχή υπηρεσιών μέσω δορυφόρου, οι οποίες όμως αποτελούν τμήμα ενός πακέτου υπηρεσιών που παρέχονται κυρίως μέσω καλωδίων, η IPSP είναι η πρώτη επιχείρηση που θα προσφέρει υπηρεσίες μόνον μέσω δορυφόρων.

(28) Μια άλλη ιδιαιτερότητα της IPSP είναι ότι, αντίθετα με τις περισσότερες από τις συμμαχίες που έχουν ανακοινωθεί - που σχηματίζονται από υποστηριζόμενους ΤΟ, οι εταίροι της IPSP είναι (εκτός από τις STET και Kingston) ιδιωτικές εταιρείες που δεν έχουν ασκήσει κατά το παρελθόν δραστηριότητες στον τηλεπικοινωνιακό κλάδο.

(29) Σύμφωνα με τα μέρη, αυτή η έλλειψη ιδιωτικής πρωτοβουλίας οφείλεται στο γεγονός ότι εν λόγω εταιρείες εξακολουθούν να αντιμετωπίζουν σημαντικά εμπόδια στην είσοδα που προκύπτουν από:

- τις εναπομένουσες, σε πολλές χώρες, ρυθμιστικές παρεμβάσεις στις τηλεπικοινωνιακές υπηρεσίες παρά τις ουσιώδεις μεταβολές που λαμβάνουν χώρα. Αυτό σημαίνει ότι η IPSP δεν θα είναι σε θέση να λειτουργεί ανεξάρτητα εφόσον εξακολουθούν να υπάρχουν αποκλειστικά δικαιώματα και θα είναι υποχρεωμένη να ζητά άδειες για την παροχή υπηρεσιών ανερχόμενης και κατερχόμενης ζεύξης αν δεν έχει επιτευχθεί η ολοκληρωτική ελευθέρωση του επίγειου σκέλους των δορυφόρων. Εξάλλου, η IPSP θα πρέπει να συνεργάζεται με τους διεθνείς δορυφορικούς οργανισμούς για την παροχή υπηρεσιών μέσω χωριστών δορυφορικών συστημάτων,

- το μέγεθος της επένδυσης που απαιτείται για την είσοδο στην αγορά, ιδιαίτερα εάν ο εισερχόμενος αποκτά δικά του μέσα μετάδοσης. Από την άποψη αυτή, το κόστος κατασκευής, δοκιμής και εκτόξευσης των δύο δορυφόρων της IPSP υπολογίζεται από μόνο του τουλάχιστον σε 425 εκατομμύρια δολάρια ΗΠΑ,

- τις δυσκολίες, το κόστος και το χρόνο που απαιτούνται για την ίδρυση μιας επιχείρισης με επαρκές μέγεθος και φήμη, συμπεριλαμβανομένης της εξοικείωσης με το σήμα και της απόκτησης πελατειακής βάση σ' αυτή τη συγκεκριμένη αγορά.

2. Προσφορά μαζικής χωρητικότητας δορυφορικής μετάδοσης (30) Η αγορά αυτή έχει δευτερεύουσα σημασία για την IPSP. Τα μέρη δήλωσαν ότι θα δραστηριοποιηθούν σ' αυτή μόνον σε περίπτωση που η ζήτηση των υπηρεσιών της IPSP είναι μικρότερη από την αναμενόμενη.

(31) Μέχρι σήμερα, η προσφορά χωρητικότητας διαστημικού σκέλους γίνεται κυρίως από τους τρεις διεθνείς δορυφορικούς οργανισμούς (εφεξής ISO): την Intelsat, την Eutelsat και την Inmarsat. Αυτοί κατέχουν σημαντικό αριθμό τηλεπικοινωνιακών δορυφόρων σε τροχιά (για παράδειγμα η Intelsat έχει σήμερα σε λειτουργία 13 γεωστατικούς δορυφόρους). Και οι τρεις έχουν παρόμοια διάρθρωση, π.χ. είναι οργανισμοί οι οποίοι συμμετέχουν σε σειρά συμφωνιών που έχουν υπογραφεί από κυρίαρχα κράτη, αντιπροσωπευόμενα από τις κυβερνήσεις τους ή από δημόσιους ή ιδιωτικούς οργανισμούς τηλεπικοινωνιών (γνωστοί ως "υπογράφοντα μέρη"). Βάσει των συμφωνιών αυτών οφείλουν να παρέχουν το απαιτούμενο διαστημικό σκέλος α) για τις διεθνείς δημόσιες τηλεπικοινωνιακές υπηρεσίες είτε προς όλες τις περιοχές του κόσμου (Intelsat) είτε προς την Ευρώπη (Eutelsat) ή β) για τη βελτίωση των θαλάσσιων και αεροναυτικών επικοινωνιών (Inmarsat).

(32) Βάσει των αντίστοιχων συμβάσεων των ISO, τα υπογράφοντα μέρη (τα οποία διαθέτουν επίσης τα επίγεια δίκτυα) έχουν αποκλειστική απευθείας πρόσβαση στη χωρητικότητα του δορυφορικού σκέλους και στο τερματικό του σταθμού εδάφους. Έτσι, οι ιδιωτικοί φορείς εκμετάλλευσης δορυφόρων, οι οποίοι ανταγωνίζονται τα υπογράφοντα μέρη, αναγκάζονται να απευθύνονται σ' αυτά για την εξασφάλιση χωρητικότητας. Λόγω της κατάστασης αυτής, τα υπογράφοντα μέρη βρίσκονται σε πολύ ισχυρή θέση η οποία ενισχύει περαιτέρω τη δεσπόζουσα θέση τους στην αγορά τηλεπικοινωνιών σαν σύνολο.

(33) Επιπλέον, οι κάτοχοι χωριστών δορυφορικών συστημάτων, όπως η IPSP, οφείλουν να ακολουθήσουν i) διαδικασία διαβούλευσης με την Intelsat (ή την Eutelsat) ώστε να μην προκληθεί σημαντική οικονομική ζημία στο σύστημα των ISO και ii) διαδικασία τεχνικού συντονισμού, επίσης με τον αρμόδιο ISO, για να εξασφαλιστεί η συμβατότητα των νέων μέσων από τεχνική άποψη και η λειτουργία τους με τη χρήση του συστήματος συχνοτήτων και της ζώνης τροχιάς που χρησιμοποιεί το υπάρχον και το σχεδιαζόμενο διαστημικό σκέλος των ISO.

Μέχρι σήμερα, και μετά από διαδικασία διαβουλεύσεων μεταξύ IPSP και Intelsat, η Σουηδία, η Δανία, η Γερμανία, το Βέλγιο, το Λουξεμβούργο, η Ιταλία, η Ιρλανδία, η Αυστρία, το Ηνωμένο Βασίλειο και οι ΗΠΑ χορήγησαν δικαιώματα χρήσης επίγειου δικτύου στην IPSP ή τον αντιπρόσωπό της. Εξάλλου, η IPSP κίνησε επίσης διαδικασία διαβουλεύσεων με την Eutelsat, με την υποστήριξη του Ηνωμένου Βασιλείου, της Ιταλίας και της Ιρλανδίας.

β.β. Γεωγραφική αγορά (34) Η IPSP θα δραστηριοποιηθεί κατά κύριο λόγο στην περιοχή που καλύπτεται από τη γεωγραφική εμβέλεια των δορυφόρων, δηλαδή σε μεγάλο μέρος της Βόρειας Αμερικής, μεγάλο μέρος του ΕΟΧ και σε τμήμα της Ανατολικής και Κεντρικής Ευρώπης. Θεωρείται ότι αυτή θα είναι η ελάχιστη γεωγραφική αγορά που καλύπτεται από τις συμφωνίες. Η περιοχή αυτή μπορεί, εντούτοις, να επεκταθεί περαιτέρω με τη χρήση επίγειων ζεύξεων και δικτύων που καλύπτουν τις εγκαταστάσεις πελατών που βρίσκονται εκτός των "ιχνών" των δορυφόρων.

γ.γ. Θέση της IPSP στην αγορά (35) Η IPSP υπολογίζει ότι το σύνολο της αγοράς υπηρεσιών ιδιωτικών γραμμών αντιπροσώπευε περίπου 8,4 δισεκατομμύρια Ecu το 1990, από τα οποία 1,4 δισεκατομμύρια Ecu αντιστοιχούσαν στις ιδιωτικές επικοινωνίες εταιρειών για τις υπερατλαντικές και ενδοευρωπαϊκές υπηρεσίες. Η IPSP αναμένει για το 1995 ότι το τελευταίο αυτό ποσό θα ανέλθει σε 3,5 δισεκατομμύρια Ecu από τα οποία στην IPSP θα αντιστοιχούν περίπου [. . .] Ecu ή μερίδιο αγοράς [. . .].

Δ. ΟΙ ΚΟΙΝΟΠΟΙΗΘΕΙΣΕΣ ΣΥΜΦΩΝΙΕΣ α.α. Κατάλογος των συμφωνιών (36) Η IPSP με την παρούσα μορφή της είναι αποτέλεσμα μακρών και πολύπλοκων διαπραγματεύσεων μεταξύ των σημερινών εταίρων της. Ο πολύπλοκος αυτός χαρακτήρας εκφράζεται σαφώς από τον αριθμό των συμφωνιών που περιλαμβάνονται στην κοινοποίηση και αποβλέπουν στην κάλυψη της οργάνωσης και χρηματοδότησης της IPSP, των δορυφόρων, των συμφωνιών για την εξασφάλιση συνδρομής στην IPSP εκ μέρους των εταίρων της και άλλων σχετικών με την εμπορία, κ.λπ. Οι συμφωνίες αυτές είναι οι εξής:

- Δεύτερη τροποποιημένη και επαναδιατυπωμένη συμφωνία για την ετερόρρυθμη εταιρεία (και περαιτέρω τροποποιήσεις), η οποία θέτει τις βασικές αρχές στις οποίες βασίζεται η οργάνωση και λειτουργία της IPSP.

- Συμφωνίες χωρητικότητας των επικοινωνιακών δορυφόρων και συμφωνίες επικουρικής χωρητικότητας των επικοινωνιακών δορυφόρων που έχουν συναφθεί μεταξύ της IPSP και καθενός από τους ετερόρρυθμους εταίρους της (ή τις συνδεδεμένες με αυτούς εταιρείες) μέσω των οποίων οι τελευταίες ανέλαβαν δεσμεύσεις επταετούς διάρκειας που αφορούν τη βασική χωρητικότητα στο δορυφορικό σύστημα της IPSP για τις εσωτερικές τους ανάγκες αλλά και για μεταπώληση σε τρίτους μέσω της IPSP. Σκοπός είναι να εξασφαλισθεί μια ελάχιστη χρήση της χωρητικότητας των δορυφόρων. Συγχρόνως, ανέλαβαν την υποχρέωση είτε να χρησιμοποιούν και να πληρώνουν μια επιπλέον επικουρική χωρητικότητα είτε να προβαίνουν σε εισφορές κεφαλαίου σε περίπτωση ελλείμματος στα ταμειακά διαθέσιμα. Οι τελευταίες αυτές συμφωνίες έχουν συναφθεί κατόπιν απαιτήσεων των προνομιούχων δανειστών της IPSP.

- Συμφωνία αρχών με την οποία θεσπίζονται οι γενικές αρχές βάσει των οποίων η IPSP θα προσφέρει τις υπηρεσίες της στους πελάτες, και στην οποία περιλαμβάνονται επίσης οι γενικοί όροι βάσει των οποίων μπορεί να εξασφαλισθεί η συνδρομή των κατά τόπους εταιρειών εμπορίας και λειτουργίας του συστήματος ως αντιπροσώπων ή διανομέων της IPSP.

- Τροποποιημένη και επαναδιατυπωμένη συμφωνία προτιμησιακής ανάθεσης συμβάσεων βάσει της οποίας η IPSP παρέχει προτίμηση στους εταίρους της για την ανάθεση διαφόρων συμβάσεων προμηθειών και παροχής υπηρεσιών στο βαθμό που οι προσφορές των εν λόγω εταίρων για τα προϊόντα είναι τουλάχιστον εξίσου ευνοϊκές για την IPSP με εκείνες των άλλων υποψηφίων.

- Συμφωνία παροχής υπηρεσιών και διανομής για την Ιταλία που έχει συναφθεί μεταξύ των IPSP και STET, βάσει της οποίας, για όσο διάστημα η παροχή διεθνών τηλεπικοινωνιών σε επιχειρήσεις στην Ιταλία υπόκειται σε ρυθμιστικές παρεμβάσεις ούτως ώστε, δυνάμει της ιταλικής νομοθεσίας, μόνον η STET μπορεί να τις παρέχει, η STET ορίζεται αποκλειστικός διανομέας της IPSP για την Ιταλία. Μετά την παύση των ρυθμιστικών παρεμβάσεων και εφόσον η STET πληροί ορισμένα κριτήρια απόδοσης, θα διατηρήσει το αποκλειστικό δικαίωμα προώθησης των πωλήσεων των υπηρεσιών της IPSP στην Ιταλία.

- Συμφωνία πρώτης άρνησης για την Ιταλία που έχει συναφθεί μεταξύ των IPSP και STET, βάσει της οποίας η IPSP παρέχει στην STET δικαίωμα για μια πρώτη άρνηση όσον αφορά την παροχή μαζικής δορυφορικής χωρητικότητας σε πελάτες της στην Ιταλία για υπηρεσίες στη χώρα αυτή. Η συμφωνία αυτή θα αποκτήσει ενέργεια εάν και όταν η παροχή της δορυφορικής χωρητικότητας στην Ιταλία απελευθερωθεί.

- Συμφωνία αντιπροσώπευσης για την πώληση δορυφορικής χωρητικότητας στην Ανατολική Ευρώπη που έχει συναφθεί μεταξύ των IPSP και STET, η οποία θεσπίζει τους όρους και τις προϋποθέσεις (περιλαμβανομένων και των στόχων που πρέπει να επιτύχει η STET) υπό τους οποίους η STET ορίζεται αποκλειστικός αντιπρόσωπος της IPSP για την πώληση μαζικής δορυφορικής χωρητικότητας στην "Ανατολική Ευρώπη".

- Συμφωνία παροχής υπηρεσιών και αντιπροσώπευσης για την Ανατολική Ευρώπη που έχει συναφθεί μεταξύ των IPSP και STET, βάσει της οποίας η STET ορίζεται αποκλειστικός αντιπρόσωπος της IPSP στην "Ανατολική Ευρώπη" για την παροχή υπηρεσιών, εφόσον, ότι η STET πληροί ορισμένα κριτήρια απόδοσης που ορίζονται στη συμφωνία.

β.β. Λεπτομερή στοιχεία των ειδικών συμφωνιών 1. Διατάξεις σχετικά με τη διαχείριση και διάρθρωση της IPSP (37) Οι συμφωνίες περιέχουν ειδικότερα τις ακόλουθες διατάξεις:

(38) - Βάσει του άρθρου 7.01 α της συμφωνίας για την ετερόρρυθμη εταιρεία, ο ομόρρυθμος εταίρος της IPSP διαθέτει πλήρη, αποκλειστική και απόλυτη διακριτική ευχέρεια για τη διαχείριση, τη λειτουργία και τον έλεγχο της επιχείρησης και των υποθέσεων της IPSP. Αντίθετα, οι ετερόρρυθμοι εταίροι δεν επιτρέπεται να λαμβάνουν μέρος στην καθημερινή διαχείριση της IPSP, εκτός εάν προβλέπεται ρητά από τις συμφωνίες (άρθρο 7.10 της συμφωνίας για την ετερόρρυθμη εταιρεία και άρθρο 2 της συμφωνίας αρχών). Η διακριτική αυτή ευχέρεια του ομόρρυθμου εταίρου εκτείνεται και στον καθορισμό των τιμών και των άλλων εμπορικών όρων της IPSP.

(39) - Οι ετερόρρυθμοι εταίροι μπορούν, εντούτοις να ασκούν ορισμένη επιρροή στη διαχείριση της IPSP μέσω μόνιμης διάρθρωσης που δημιουργείται και απαρτίζεται από τις ακόλουθες επιτροπές:

α) Επιτροπή εταίρων για την επιθεώρηση του προγραμματισμού και της πολιτικής (επιτροπή επιθεώρησης)

Δημιουργήθηκε βάσει του άρθρου 7.11 α της συμφωνίας για την ετερόρρυθμη εταιρεία κάθε εταίρος ορίζει ένα από τα μέλη της επιτροπής. Ο ομόρρυθμος εταίρος υποβάλλει ορισμένες ενέργειες στην επιτροπή επιθεώρησης, η οποία έχει δικαίωμα να τις εγκρίνει ή να τις απορρίψει με πλειοψηφία. Οι σημαντικότερες από τις ενέργειες αυτές είναι:

- καθιέρωση τιμολογιακής πολιτικής όσον αφορά την πώληση υπηρεσιών της IPSP, με σκοπό την πώληση χωρητικότητας δορυφορικής μετάδοσης σε πελάτες σε τιμές οι οποίες, κατά κανόνα, είναι χαμηλότερες από αυτές που χρεώνονται στους ετερόρρυθμους εταίρους ή την πώληση χωρητικότητας δορυφορικής μετάδοσης σε ορισμένους εταίρους, της IPSP σε τιμές ή με όρους που διαφέρουν ουσιωδώς από τις τιμές και τους όρους που ισχύουν κατά κανόνα για τους εταίρους της IPSP,

- απόφαση του ομόρρυθμου εταίρου για αύξηση του προϋπολογισμού πέραν ορισμένου ποσοστού,

- έγκριση επιχειρηματικών σχεδίων για τις υπηρεσίες της IPSP, όσον αφορά i) τους πόρους της IPSP, ii) την πρόσθετη χρηματοδότηση και iii) την έναρξη της παροχής υπηρεσιών της IPSP πριν από την εκτόξευση των δορυφόρων.

β) Τεχνική επιτροπή (άρθρο 7.15 β της συμφωνίας για την ετερόρρυθμη εταιρεία). Πρόκειται για συμβουλευτική επιτροπή ως προς όλα τα θέματα που σχετίζονται με την τεχνολογία και τη λειτουργία του δορυφορικού συστήματος και των δικτύων μετάδοσης της IPSP. Ειδικότερα, και σε σχέση με τις υπηρεσίες της IPSP, θα πρέπει να συνιστά τεχνικά πρότυπα για τον εξοπλισμό και τις λειτουργίες.

γ) Βάσει του άρθρου 7.04 της συμφωνίας για την ετερόρρυθμη εταιρεία, ορισμένες σημαντικές αποφάσεις του ομόρρυθμου εταίρου που θα έχουν σημαντικές επιπτώσεις στις επενδύσεις των ετερόρρυθμων εταίρων, τίθενται σε ψηφοφορία και λαμβάνεται απόφαση με πλειοψηφία. Στις αποφάσεις αυτές περιλαμβάνονται η λύση της IPSP, η συγχώνευση ή η ενοποίησή της με άλλη επιχείρηση, και η πώληση σημαντικού τμήματος του ενεργητικού της.

(40) - Προκειμένου να διασφαλίζεται ότι η OrionSat αφιερώνεται απερίσπαστα στη διαχείριση της IPSP, βάσει του άρθρου 7.06 της συμφωνίας για την ετερόρρυθμη εταιρεία, ο ομόρρυθμος εταίρος δεν επιτρέπεται να ασχολείται με οποιαδήποτε άλλη δραστηριότητα εκτός από τη διαχείριση της εταιρείας χωρίς προηγούμενη γραπτή ομόφωνη συναίνεση των ετερόρρυθμων εταίρων. Επιπλέον, ούτε η OrionSat ούτε η Orion Network Systems Inc. μπορούν να αποκτούν συμμετοχή σε άλλες επιχειρήσεις ή να ασχολούνται με άλλες επιχειρηματικές δραστηριότητες άμεσα ή έμμεσα ανταγωνιστικές της IPSP.

Αντίθετα, οι ετερόρρυθμοι εταίροι είναι ελεύθεροι να ανταγωνίζονται την IPSP κατά την παροχή υπηρεσιών στους πελάτες. Παραμένουν επίσης ελεύθεροι να αποκτούν συμμετοχή σε επιχειρήσεις ή να ασχολούνται με άλλες επιχειρηματικές δραστηριότητες μαζί με ανταγωνιστές της IPSP ή ετερόρρυθμους εταίρους τους (άρθρο 7.06 της συμφωνίας για την ετερόρρυθμη εταιρεία και άρθρο 7 της συμφωνίας αρχών).

2. Διατάξεις σχετικές με τους "πλέον ευνοουμένους εταίρους" (41) Οι συμφωνίες περιέχουν ορισμένες διατάξεις που αναφέρονται ως διατάξεις του "μάλλον ευνοουμένου κράτους", σύμφωνα με τις οποίες η IPSP εγγυάται στους ετερόρρυθμους εταίρους τις καλύτερες τιμές, όρους και άλλες προϋποθέσεις που προσφέρει η IPSP στους πελάτες της για την αντίστοιχη χωρητικότητα ή και υπηρεσίες. Οι εν λόγω διατάξεις περιλαμβάνονται στο άρθρο 16.02 της συμφωνίας για την ετερόρρυθμη εταιρεία καθώς και στο άρθρο 16.01 των διαφόρων συμφωνιών χωρητικότητας, στο άρθρο 21.01 των συμφωνιών επικουρικής χωρητικότητας, στα άρθρα 4.5 και 5.1 της συμφωνίας παροχής και διανομής υπηρεσιών για την Ιταλία, στο άρθρο 3.5 της συμφωνίας αντιπροσώπευσης για την πώληση δορυφορικής χωρητικότητας για την "Ανατολική Ευρώπη" και στα άρθρα 4.4 και 15.1 της συμφωνίας παροχής υπηρεσιών και αντιπροσώπευσης για την "Ανατολική Ευρώπη".

Οι διατάξεις αυτές παρέχουν με τη σειρά τους ανάλογη προστασία στην IPSP όσον αφορά τις υπηρεσίες και τον εξοπλισμό που λαμβάνει από τους εταίρους της για να μπορεί να λειτουργεί με ανταγωνιστικό κόστος. Αυτή η προστασία, εντούτοις, δεν ισχύει σε περίπτωση συμβάσεων μεταξύ ετερόρρυθμου εταίρου αφενός και των Intelsat, Eutelsat, Inmarsat και των εγχώριων δορυφορικών συστημάτων αφετέρου.

3. Πώληση της δορυφορικής χωρητικότητας σε τιμές χαμηλότερες των καταβαλλομένων από τους ετερόρρυθμους εταίρους (42) Σύμφωνα με το άρθρο 16.01 β των συμφωνιών χωρητικότητας και το άρθρο 21.01 β των συμφωνιών επικουρικής χωρητικότητας, εάν η IPSP επιθυμεί να πωλήσει ή να μισθώσει δορυφορική χωρητικότητα σε τρίτους πελάτες εφαρμόζοντας μηνιαία τιμή ανά MHz η οποία είναι χαμηλότερη από αυτή που έχουν συμφωνήσει να καταβάλουν οι ετερόρρυθμοι εταίροι στην IPSP βάσει των ανωτέρω συμφωνιών, τότε η IPSP πρέπει να τους προσφέρει το ίδιο ποσό πρόσθετης χωρητικότητας αναμεταδότη που προσφέρει στους πελάτες στην ίδια τιμή αλλά με έκπτωση 10 % και με ίδιους τους υπόλοιπους όρους και προϋποθέσεις.

4. Χρήση από την IPSP δορυφορικής χωρητικότητας για την οποία έχουν συνάψει σύμβαση οι ετερόρρυθμοι εταίροι (43) Βάσει του τμήματος 8 της συμφωνίας αρχών και εφόσον η IPSP διαθέτει επαρκή θετικά ταμειακά αποθέματα για την εξυπηρέτηση του προνομιούχου δανείου, η IPSP αναλαμβάνει να χρησιμοποιεί πρώτα τη χωρητικότητα για την οποία οι ετερόρρυθμοι εταίροι έχουν αναλάβει με σύμβαση πάγια δέσμευση, δηλαδή βάσει των αντίστοιχων συμφωνιών, και την οποία δεν είναι σε θέση να χρησιμοποιήσουν για τις εσωτερικές τους ανάγκες.

5. Προκήρυξη διαγωνισμών από την IPSP (44) Βάσει του τμήματας 2 της συμφωνίας προτιμησιακής ανάθεσης συμβάσεων, όταν η IPSP προκηρύσσει διαγωνισμούς για συμβάσεις αξίας άνω του 1 εκατομμυρίου δολαρίων ΗΠΑ, εάν ένας ή περισσότεροι ετερόρρυθμοι εταίροι υποβάλλουν προσφορά η οποία δεν είναι λιγότερο ευνοϊκή για την IPSP από τις προσφορές τρίτων όσον αφορά την τιμή, το σχεδιασμό, τις επιδόσεις, την πληρωμή, το χρονοδιάγραμμα παράδοσης και τους άλλους όρους και προϋποθέσεις, τότε, μετά από ένα ενδεχόμενο τελευταίο κύκλο προσφορών, η IPSP αναθέτει τη σύμβαση στον/στην ετερόρρυθμο/ους εταίρο/ους του/των οποίου/ων η/οι προσφορά/ές ανταποκρίνονται στα εν λόγω κριτήρια, όρους και προϋποθέσεις.

6. Όροι εμπορίας και διανομής α) Γενικά (45) Ο σχεδιασμός και η διαχείριση της εμπορίας και διανομής των υπηρεσιών της IPSP θα γίνεται κεντρικά, αλλά θα εφαρμόζεται με αποκεντρωμένο τρόπο. Επιπλέον, οι υπηρεσίες θα παρέχονται με ομοιόμορφο επίπεδο τιμών και ποιότητας.

(46) Οι αρχές αυτές εφαρμόζονται με τις ακόλουθες ειδικές ρυθμίσεις:

- η IPSP αναλαμβάνει τον αποκλειστικό έλεγχο και τη λειτουργία του δορυφορικού συστήματος (άρθρα 7.01 και 7.10 της συμφωνίας για την ετερόρρυθμη εταιρεία, άρθρο 8.01 των συμφωνιών χωρητικότητας και άρθρο 13.01 των συμφωνιών επικουρικής χωρητικότητας),

- για την εμπορία και διανομή των διεθνών τηλεπικοινωνιακών υπηρεσιών σε επιχειρήσεις την ευθύνη έχει ο ομόρρυθμος εταίρος (τμήμα 2 της συμφωνίας αρχών), ο οποίος θα καθορίζει επίσης όλες τις τιμές για τις υπηρεσίες της IPSP (εκτός εάν απαγορεύεται από το νόμο, λόγω των σχετικών αποκλειστικών δικαιωμάτων που έχουν χορηγηθεί στους ΤΟ σε ορισμένες χώρες). Επιπλέον, τις πωλήσεις υπηρεσιών θα διαχειρίζεται σε κεντρικό επίπεδο ο ομόρρυθμος εταίρος, αλλά κατά βάση θα τις αναλαμβάνουν οι αντιπρόσωποι που επιλέγει αυτός (σ' αυτούς μπορεί να περιλαμβάνονται και οι ετερόρρυθμοι εταίροι). Στις σχετικές συμφωνίες με τους αντιπροσώπους ή διανομείς, ο ομόρρυθμος εταίρος θα εξασφαλίζει ανταγωνιστικές τιμές όρους και προϋποθέσεις και θα προβλέπει κριτήρια απόδοσης και στόχους που πρέπει να πληρούν οι εν λόγω αντιπρόσωποι. Τέλος, οι συμφωνίες πρέπει να συνάπτονται στο όνομα της IPSP,

- το προσάρτημα Α της συμφωνίας αρχών προβλέπει ότι εφόσον οι υπηρεσίες της IPSP παρέχονται σε περιοχή όπου υπάρχουν ειδικά ή αποκλειστικά δικαιώματα όσον αφορά την παροχή των εν λόγω υπηρεσιών, οι υπηρεσίες της IPSP θα παρέχονται στον πελάτη βάσει χωριστής σύμβασης. Η σύμβαση αυτή θα πρέπει να είναι σύμφωνη με τη νομοθεσία που ισχύει στην εν λόγω περιοχή και συνάπτεται μεταξύ του πελάτη και του αντιπροσώπου της IPSP, ο οποίος στις περιπτώσεις αυτές θα είναι συνήθως ο εθνικός ΤΟ.

β) Ειδικές ρυθμίσεις όσον αφορά τη STET β.1. Σχετικά με την ιταλική επικράτεια (47) Σύμφωνα με το τμήμα 2 της συμφωνίας παροχής υπηρεσιών και διανομής για την Ιταλία, η STET ορίζεται ως αποκλειστικός διανομέας της IPSP στην Ιταλία, καθόσον χρόνο ισχύουν στην ιταλική αγορά ρυθμιστικές παρεμβάσεις στον τομέα των τηλεπικοινωνιών (4).

Εάν καταργηθούν οι παρεμβάσεις αυτές στην ιταλική επικράτεια, το αποκλειστικό δικαίωμα της STET θα μετατραπεί σε αποκλειστικό δικαίωμα για την προώθηση της πώλησης των υπηρεσιών της IPSP στην Ιταλία. Το δικαίωμα αυτό θα εξαρτάται από την τήρηση εκ μέρους της STET ορισμένων κριτηρίων απόδοσης που εκφράζονται με βάση τους στόχους εσόδων. Σε περίπτωση που η STET παραλείψει να λάβει όλα τα ευλόγως αναγκαία μέτρα για να επανορθώσει την παράλειψη αυτή μέσα σε διάστημα 18 μηνών, τότε η IPSP θα μπορεί να ορίσει άλλους διανομείς στην Ιταλία σε μη αποκλειστική βάση. Η STET πάντως θα εξακολουθήσει να είναι μη αποκλειστικός διανομέας.

Αντιστρόφως, η STET αναλαμβάνει να μην προωθεί τις υπηρεσίες της IPSP εκτός της Ιταλίας με εξαίρεση την "Ανατολική Ευρώπη" (5) (άρθρο 2.3 της συμφωνίας παροχής υπηρεσιών).

Παρά την ύπαρξη αυτής της αποκλειστικότητας, εάν, μετά την κατάργηση των ρυθμιστικών παρεμβάσεων στην Ιταλία, η IPSP ή ένας από τους αντιπροσώπους, διανομείς ή εταίρους της ζητήσει να παράσχει υπηρεσίες στην Ιταλία, μπορεί να το κάνει.

Όταν καταργηθούν οι ρυθμιστικές παρεμβάσεις, αν ένας πελάτης εγκατεστημένος στην Ιταλία επιθυμεί να αγοράσει από την IPSP ολοκληρωμένο πακέτο διεθνών τηλεπικοινωνιακών υπηρεσιών, που περιλαμβάνει επίσης υπηρεσίες επίγειας λειτουργίας σε σχέση με την εγκατάστασή του στην Ιταλία, τότε η IPSP θα χρησιμοποιεί κατ' αρχήν την STET ως υπεργολάβο για την παροχή επίγειων υπηρεσιών στην Ιταλία. Πάντως, η τελική απόφαση για την χρησιμοποίηση των υπηρεσιών επίγειας λειτουργίας ανήκει στους πελάτες. Επομένως αν, λόγω του κόστους ή για άλλους λόγους, οι πελάτες προτιμούν να προμηθευτούν τις υπηρεσίες επίγειας λειτουργίας από αλλού, τότε η IPSP θα παρέχει το πακέτο των υπηρεσιών χωρίς αυτές.

(48) Εξάλλου, βάσει της συμφωνίας πρώτης άρνησης για την Ιταλία, όταν η παροχή δορυφορικής χωρητικότητας απελευθερωθεί στην ιταλική επικράτεια, η IPSP θα δίνει στην STET την ευκαιρία, για διάστημα 60 ημερών, να παρέχει τη δορυφορική χωρητικότητα που έχει ζητήσει ένας πελάτης που βρίσκεται εγκατεστημένος μόνον στην Ιταλία ή, έαν ο πελάτης προτιμά να αγοράσει χωρητικότητα από την IPSP, να παρέχει την εν λόγω χωρητικότητα στην IPSP με τους ίδιους όρους και προϋποθέσεις που έχει συμφωνήσει με τον πελάτη. Εν πάση περιπτώσει, η εν λόγω χωρητικότητα είναι η χωρητικότητα για την οποία έχει δεσμευτεί η STET στους δορυφόρους της IPSP. Σκοπός αυτής της διάταξης είναι να δώσει στην STET σχετική προτεραιότητα απαλλάσσοντάς την από τους κινδύνους που αναλαμβάνει με αυτή τη δέσμευση. Η τιμή πάντως και οι όροι αυτής της εκμίσθωσης ή πώλησης δορυφορικής χωρητικότητας σε πελάτες γενικά και, ειδικότερα, σε ιταλούς πελάτες, καθορίζονται από την IPSP.

(49) Τέλος, βάσει του τμήματος 3.3 της συμφωνίας παροχής υπηρεσιών και διανομής για την Ιταλία, η IPSP αναλαμβάνει την υποχρέωση να παραπέμπει στη STET τους υποψήφιους πελάτες οι οποίοι επιθυμούν την παροχή τηλεπικοινωνιακών υπηρεσιών στην ιταλική επικράτεια και δεν εκτείνονται πέρα από αυτό.

β.2. Σχετικά με τις χώρες που συνοπτικά αποκαλούνται "Ανατολική Ευρώπη" (50) Οι δύο σχετικές συμφωνίες είναι παρεμφερείς με αυτές που αφορούν την Ιταλία με τη διαφορά ότι στη συγκεκριμένη περίπτωση η STET έχει οριστεί αποκλειστικός αντιπρόσωπος της IPSP για την παροχή δορυφορικής χωρητικότητας και υπηρεσιών της IPSP.

(51) Σύμφωνα με την αποκλειστικότητα αυτή, και για όσο διάστημα στις ενδιαφερόμενες χώρες ισχύουν ρυθμιστικές παρεμβάσεις (καθώς και στη διάρκεια του πρώτου έτους μετά την κατάργησή τους), η IPSP και οι ετερρόρυθμοι εταίροι αναλαμβάνουν την υποχρέωση να μην προωθούν την πώληση μαζικής δορυφορικής χωρητικότητας (6) που έχουν αποκτήσει από την IPSP ή δορυφορικών τηλεπικοινωνιακών υπηρεσιών που παρέχονται από την IPSP ή ισοδυναμούν με τις υπηρεσίες της IPSP που προωθεί η STET.

(52) Πάντως, η IPSP μπορεί να πωλήσει σ' αυτές τις χώρες μαζική χωρητικότητα ανεξάρτητα από την STET και οι ετερρόρυθμοι εταίροι είναι ελεύθεροι οποτεδήποτε να εμπορευθούν τη χωρητικότητα δορυφορικής μετάδοσης που έχουν αποκτήσει από άλλα δορυφορικά συστήματα, διεθνείς τηλεπικοινωνιακές υπηρεσίες σε επιχειρήσεις που παρέχονται σε άλλα δορυφορικά συστήματα και υπηρεσίες δορυφορικών τηλεπικοινωνιών που παρέχονται με χρήση της χωρητικότητας των δορυφόρων της IPSP, εφόσον οι υπηρεσίες δεν είναι αντίστοιχες με τις υπηρεσίες της IPSP που εμπορεύεται η STET. Εξάλλου, ένα έτος μετά την κατάργηση των ρυθμιστικών παρεμβάσεων στις ενδιαφερόμενες χώρες, οι ετερρόρυθμοι εταίροι θα έχουν δικαίωμα να προσφέρουν πρόσθετη μαζική χωρητικότητα δορυφορικής μετάδοσης την οποία θα αποκτούν από την IPSP ή/και υπηρεσίες ισοδύναμες με αυτές που εμπορεύεται η STET, εφόσον πάντως δεν θα χρησιμοποιείται ούτε λογότυπο ούτε εμπορικό σήμα που ανήκουν στην IPSP.

Τέλος, οποιοσδήποτε τρίτος ή άλλη επιχείρηση που θα έχουν αγοράσει δορυφορική χωρητικότητα από την IPSP θα είναι ελεύθεροι οποτεδήποτε να πωλήσουν τη χωρητικότητα ή τις υπηρεσίες δορυφορικών τηλεπικοινωνιών, εφόσον δεν θα χρησιμοποιούν λογότυπο ή εμπορικό σήμα που ανήκουν στην IPSP.

(53) Τα αποκλειστικά δικαιώματα της STET δυνάμει των δύο συμφωνιών θα εξακολουθήσουν να ισχύουν για όσο διάστημα πληρούνται ορισμένα κριτήρια καθοριζόμενα στις συμφωνίες.

7. Δεν υπάρχουν παρατηρήσεις τρίτων (54) Μετά τις δύο δημοσιεύσεις βάσει του άρθρου 19 παράγραφος 3 του κανονισμού αριθ. 17 που πραγματοποιήθηκαν για να τηρηθεί το άρθρο 85 της συνθήκης ΕΚ και το άρθρο 53 της συμφωνίας για τον ΕΟΧ, δεν διατυπώθηκαν παρατηρήσεις από ενδιαφερόμενους τρίτους.

ΙΙ. ΝΟΜΙΚΗ ΕΚΤΙΜΗΣΗ Α. ΕΦΑΡΜΟΓΗ ΣΤΗΝ IPSP ΤΟΥ ΑΡΘΡΟΥ 85 ΠΑΡΑΓΡΑΦΟΣ 1 ΤΗΣ ΣΥΝΘΗΚΗΣ ΕΚ ΚΑΙ ΤΟΥ ΑΡΘΡΟΥ 53 ΠΑΡΑΓΡΑΦΟΣ 1 ΤΗΣ ΣΥΜΦΩΝΙΑΣ ΓΙΑ ΤΟΝ ΕΟΧ (55) Βάσει των επιχειρημάτων που αναπτύσσονται κατωτέρω, οι εταίροι της IPSP δεν μπορούν να θεωρηθούν πραγματικοί ή δυνητικοί ανταγωνιστές στις σχετικές αγορές στις οποίες απευθύνεται η IPSP.

α) Προκειμένου η IPSP να εισέλθει στην αγορά ως παρέχουσα υπηρεσίες που βασίζονται σε διευκολύνσεις, κατέστη απαραίτητο να λάβει ορισμένες άδειες και να προβεί σε διευθετήσεις για τη χρηματοδότηση, την κατασκευή, την εκτόξευση και τη λειτουργία δύο δορυφόρων. Θεωρείται ότι κανένας από τους εταίρους δεν είναι σε θέση να ανταποκριθεί μόνος του σ' όλες αυτές τις απαιτήσεις παρά μόνον με συνεργασία στο πλαίσιο κοινής επιχείρησης όπως η παρούσα. Συγκεκριμένα:

- μόνον ο ομόρρυθμος εταίρος της IPSP, η OrionSat, έχει τις αναγκαίες άδειες από την FCC και την Intelsat για να εκτοξεύσει και να θέσει σε λειτουργία δύο δορυφόρους. Εξάλλου, οι όροι της άδειας της FCC εμποδίξουν τον ομόρρυθμο εταίρο να εγκαταλείψει τον έλεγχο επ' αυτών χωρίς συναίνεση της FCC και καθορίζουν με μεγάλη σαφήνεια το είδος των υπηρεσιών που έχει δικαίωμα να παρέχει η IPSP (βλέπε σημείο 12),

- κανένας από τους εταίρους της IPSP δεν κατέχει τις αναγκαίες άδειες για να παρέχει διεθνείς τηλεπικοινωνιακές υπηρεσίες σε όλες τις χώρες μέσα στα ίχνη των δορυφόρων. Μόνο η STET και η Kingston (εκτός από την ίδια την OrionStat) κατέχουν άδεια για να παρέχουν τηλεπικοινωνιακές υπηρεσίες, η STET όμως περιορίζεται στην Ιταλία, και η Kingston στην πόλη του Hull και στη γύρω περιοχή. Όσον αφορά τους άλλους ετερρόρυθμους εταίρους, αυτοί οι ίδιοι (ή οι μητρικές τους εταιρείες) είναι βιομηχανικές εταιρείες που ασκούν δραστηριότητες σε διαφορετικούς κλάδους της διαστημικής αγοράς και δεν έχουν ούτε τις απαιτούμενες άδειες ούτε την απαιτούμενη πείρα για την παροχή υπηρεσιών τηλεπικοινωνιών σε άλλες εταιρείες σε ανταγωνιστική βάση (παρά το ότι μερικές από αυτές έχουν αποκτήσει ορισμένη πείρα μέσω της διαχείρισης των δικών τους εσωτερικών δικτύων).

β) Κανένας από τους εταίρους της IPSP δεν μπορεί να αναμένεται ευλόγως ότι θα προβεί στην επένδυση, και θα αναλάβει τον ουσιώδη κίνδυνο που συνδέεται με αυτήν, προκειμένου να εισέλθει στην αγορά. Τα πολύ μεγάλα εμπόδια στην είσοδο, το σημαντικό τμήμα της αγοράς που έχει συγκεντρωθεί στα χέρια (στο σύνολο της αγοράς των τηλεπικοινωνιών) των υποστηριζόμενων ΤΟ καθώς και χέρια των ISO στην αγορά δορυφορικής μετάδοσης, οι ενεχόμενες προωθημένες τεχνολογίες, ο σημαντικός εγγενής κίνδυνος αποτυχίας που συνδέεται με τις επιχειρήσεις στο διάστημα και η ευρεία γεωγραφική έκταση που καλύπτουν, μαζί με τα ποσά που απαιτούνται και τη διαπραγματευτική ισχύ των πελατών (ιδίως των μεγάλων πολυεθνικών εταιρειών), καθιστούν το εγχείρημα αυτό ιδιαίτερα επικίνδυνο. Ενόψει των ανωτέρω, δεν είναι ρεαλιστικό να θεωρηθεί, από οικονομική άποψη, ότι οποιοσδήποτε από τους εταίρους θα εισέλθει μόνος του στην αγορά.

γ) Εξάλλου, όσον αφορά την εμπορία και διανομή, η αρχή των ενιαίων τιμών και λοιπών όρων σε διαφορετικά εδάφη, μαζί με την εκτέλεση της εμπορίας σε αποκεντρωμένη βάση, φαίνεται ότι ενδείκνυται για να ικανοποιηθούν οι ανάγκες τηλεπικοινωνιακών υπηρεσιών παγκοσμίου χαρακτήρα, σε βάση ενιαίας αγοράς (one stop-shop) και ενιαίας τιμολόγησης, τις οποίες αντιμετωπίζουν πελάτες με υποκαταστήματα και θυγατρικές διασκορπισμένες σε διαφορετικά εδάφη.

Η παροχή τέτοιων υπηρεσιών δεν διασφαλίζεται επαρκώς με τις υφιστάμενες διμερείς διευθετήσεις μεταξύ τηλεπικοινωνιακών οργανισμών, σύμφωνα με τις οποίες ο καθένας παρέχει τις δικές του διευκολύνσεις στη δική του χώρα. Αυτό σημαίνει ότι κάθε εθνικός ΤΟ επιβάλλει για το τμήμα του δικτύου που του αναλογεί χωριστές τιμές, συνάπτει συμβάσεις με τον πελάτη χωριστά και εκδίδει χωριστά τιμολόγια, για ένα σύνολο υπηρεσιών που συχνά δεν είναι ομοιόμορφο σε όλα τα ενεχόμενα εδάφη λόγω των διαφορετικών τεχνικών χαρακτηριστικών κάθε δικτύου. Από την άποψη αυτή, η ισχύς ενός συνδυασμένου δικτύου που έχει δημιουργηθεί με τον τρόπο αυτό βρίσκεται στο επίπεδο της ασθενέστερης σύνδεσής του και επομένως, ο αριθμός των υπηρεσιών και τα χαρακτηριστικά τους αντιστοιχούν σε εκείνα του λιγότερο αποτελεσματικού εθνικού δικτύου. Εξάλλου, άλλα λειτουργικά θέματα όπως είναι η παρακολούθηση της ποιότητας, οι διορθώσεις των ελαττωμάτων και η παροχή υπηρεσιών στους πελάτες, ρυθμίζονται επίσης χωριστά.

Οι εθνικοί ΤΟ αποκτούν όλο και μεγαλύτερη συναίσθηση της σημασίας που έχει η αγορά διεθνών τηλεπικοινωνιών και των μειονεκτημάτων που απορρέουν από την περιγραφείσα κατάσταση. Όπως αναφέρθηκε, προσπαθούν να τα υπερπηδήσουν σχηματίζοντας κοινοπραξίες με άλλους ΤΟ για να παρέχουν τέτοιες υπηρεσίες (και, στις περισσότερες περιπτώσεις, να κάνουν άλλα πράγματα). Μερικές από τις κοινοπραξίες αυτές έχουν ήδη κοινοποιηθεί στην Επιτροπή.

(56) Η σύσταση και η υλοποίηση της IPSP, που συνεπάγεται είσοδο ενός νέου ανταγωνιστή, πρέπει να αναμένεται ότι θα αυξήσει τον ανταγωνισμό σε έναν ταχύτατα ανερχόμενο κλάδο της συνολικής αγοράς τηλεπικοινωνιών, ο οποίος μέχρι πρόσφατα ανήκε σε εταιρείες που διαθέτουν αποκλειστικά δικαιώματα. Αυτό θα βοηθούσε να επιταχυνθεί ο ρυθμός με τον οποίο παρέχονται στους πελάτες νέες και ομοιόμορφες υπηρεσίες και να βελτιωθεί η τιμή και η απόδοσή τους.

(57) Η επίδραση στην αγορά μαζικής χωρητικότητας δορυφορικής αναμετάδοσης αναμένεται να είναι θετική καθώς και ιδιαίτερα σημαντική, ιδίως επειδή η σύσταση της IPSP σημαίνει τη δημιουργία εναλλακτικού, και ιδιωτικού, φορέα παροχής υπηρεσιών στον τομέα της χωρητικότητας του διαστήματος έναντι των υποστηριζόμενων και εξαιρετικά ισχυρών ISO και των εθνικών συστημάτων που ελέγχονται από εθνικούς ΤΟ. Κατά συνέπεια, το νόημα της IPSP είναι ότι αυξάνει την επιλογή που έχουν στη διάθεσή τους όσοι παρέχουν υπηρεσίες και χρειάζονται χωρητικότητα στο διάστημα.

(58) Συνάγεται, ότι η δημιουργία της IPSP, μιας από τις πρώτες ιδιωτικές κοινές επιχειρήσεις που εισέρχονται στην εξελισσόμενη αγορά τηλεπικοινωνιών, δεν εμπίπτει στο πεδίο εφαρμογής ούτε του άρθρου 85 παράγραφος 1 της συνθήκης ΕΚ ούτε και του άρθρου 53 παράγραφος 1 της συμφωνίας για τον ΕΟΧ.

Β. ΕΦΑΡΟΓΗ ΤΟΥ ΤΜΗΜΑΤΟΣ 85 ΤΗΣ ΣΥΝΘΗΚΗΣ ΕΚ ΚΑΙ ΤΟΥ ΤΜΗΜΑΤΟΣ 53 ΤΗΣ ΣΥΜΦΩΝΙΑΣ ΓΙΑ ΤΟΝ ΕΟΧ ΟΣΟΝ ΑΦΟΡΑ ΤΙΣ ΣΥΜΒΑΤΙΚΕΣ ΔΙΑΤΑΞΕΙΣ (59) Οι κατωτέρω διατάξεις δεν εμπίπτουν στις διατάξεις του άρθρου 85 παράγραφος 1 της συνθήκης ΕΚ και του άρθρου 53 παράγραφος 1 της συμφωνίας για τον ΕΟΧ:

- Η διάταξη σύμφωνα με την οποία η STET έχει ορισθεί αποκλειστικός διανομέας υπηρεσιών της IPSP στην Ιταλία, ενώ η ιταλική αγορά υπόκειται σε ρυθμιστικές παρεμβάσεις.

Η διάταξη αυτή απλώς αντικατοπτρίζει το γεγονός ότι βάσει του ιταλικού νόμου, η STET εξακολουθεί να έχει αποκλειστικά δικαιώματα σε ορισμένες από τις περιοχές στις οποίες απευθύνεται η IPSP. Ακόμη και αν δεν υπήρχε η συμφωνία, καμία άλλη εταιρεία δεν θα ήταν ικανή να διανείμει στην Ιταλία τις υπηρεσίες της IPSP.

- Οι διατάξεις που αφορούν τον ορισμό της STET ως αποκλειστικού αντιπροσώπου της "Ανατολικής Ευρώπης" εκτός Αυστρίας.

Δεδομένου ότι οι χώρες αυτές είναι εκτός Κοινότητας και ΕΟΧ, οι εν λόγω διατάξεις δεν δημιουργούν καμία σημαντική επίδραση στον ΕΟΧ.

(60) Οι κατωτέρω διατάξεις θεωρούν ότι δεν συνιστούν αισθητούς περιορισμούς του ανταγωνισμού:

- Σχετικά με τις συμφωνίες που αφορούν την ιταλική επικράτεια, το αποκλειστικό δικαίωμα προώθησης των πωλήσεων των υπηρεσιών της IPSP στην Ιταλία που ευχωρήθηκε στην STET μετά κατάργηση των παρεμβάσεων, δεν αποτελεί ουσιαστικό περιορισμό του ανταγωνισμού διότι:

α) οι υπηρεσίες IPSP είναι εξ ορισμού διεθνείς, έτσι ώστε οι Ιταλοί πελάτες μπορούν να υπογράφουν συμβάσεις για τις ίδιες υπηρεσίες με αντιπροσώπους ή διανομείς μη εγκατεστημένους στην Ιταλία μέσω των παραρτημάτων ή γραφείων τους εκτός Ιταλίας-

β) πιθανοί πελάτες υπηρεσιών IPSP θα είναι μεγάλες επεχειρήσεις που θα διαθέτουν γραφεία σε διάφορες χώρες-

γ) δεδομένου ότι η μόνη αποκλειστικότητα μετά την απελευθέρωση θα είναι η αποκλειστικότητα προώθησης των πωλήσεων υπηρεσιών της IPSP στην Ιταλία, οι αντιπρόσωποι και διανομείς της IPSP εκτός της STET θα είναι ελεύθεροι να πωλούν τις υπηρεσίες της IPSP στην Ιταλία-

δ) η STET θα συναλλάσσεται ελεύθερα με ανταγωνιστές της IPSP-

ε) η IPSP αναμένεται ότι θα έχει μερίδιο αγοράς χαμηλότερο από το 5 % των δύο αγορών.

- Όσον αφορά τις συμφωνίες σχετικά με την αυστριακή επικράτεια, ισχύει το ίδιο σκεπτικό με αυτό που αφορά την ιταλική επικράτεια. Επιπλέον, τα αποκλειστικά δικαιώματα που έχει η STET, ως αντιπρόσωπος για την IPSP, είναι πλέον περιορισμένα από εκείνα που έχει η STET όσον αφορά την Ιταλία (βλέπε σημεία 51, 52 και 53) δεδομένου ότι η IPSP μπορεί να απευθυνθεί ευθέως σε πελάτες και οι ετερόρρυθμοι εταίροι μπορούν να εμπορεύονται χωρητικότητα ή/και υπηρεσίες που λαμβάνουν από άλλα δορυφορικά συστήματα και ακόμη υπηρεσίες που χρησιμοποιούν τη δορυφορική χωρητικότητα της IPSP.

(61) Για τους ακόλουθους λόγους, οι κατωτέρω αναλυόμενες διατάξεις, μολονότι θέτουν περιορισμούς στην ελευθερία κίνησης των εταίρων, θεωρούνται απλευθείας συνδεδεμένοι και απαραίτητοι για την IPSP, και δεν υπερβαίνουν το αναγκαίο μέτρο για τη δημιουργία και λειτουργία της IPSP. Επομένως, πρέπει να αντιμετωπίζονται, δυνάμει των περί ανταγωνισμού διατάξεων της συνθήκης ΕΚ και της συμφωνίας ΕΟΧ, ως δευτερεύοντες περιορισμοί.

α) Η διάταξη περί μη ασκήσεως ανταγωνισμού είναι δευτερεύουσα επειδή αναφέρεται μόνον στον ομόρρυθμο εταίρο και αποτελεί εύλογη συνέπεια της εις ολόκληρον ευθύνης που υπέχει. Αποβλέπει στο να διασφαλίσει ότι ο ομόρρυθμος εταίρος θα αφοσιωθεί στη διαχείριση των δραστηριοτήτων της IPSP με πλήρη απασχόληση. Όσον αφορά τους ετερόρρυθμους εταίρους, είναι, όπως αναφέρεται ανωτέρω ελεύθεροι να ανταγωνιστούν την IPSP-

β) η ρήτρα "υπέρ του μάλλον ευνοουμένου κράτους" είναι δευτερεύουσα επειδή αποσκοπεί να διασφαλίσει ότι η IPSP θα αντιμετωπίζει κάθε ετερόρρυθμο εταίρο, ο οποίος θα είναι συνήθως και πελάτης της IPSP, επί ίσοις όροις -όχι όμως ευνοϊκότερα- με τους άλλους ετερόρρυθμους εταίρους και, ιδίως, τους πελάτες που είναι τρίτοι και δεν έχουν επενδύσει στην IPSP-

γ) η προτίμηση έναντι των ετερόρρυθμων εταίρων κατά την προκήρυξη ορισμένων διαγωνισμών που δημοσιεύει η IPSP, με βάση τη συμφωνία προτιμησιακής ανάθεσης, μπορεί επίσης να θεωρηθεί δευτερεύουσα με το σκεπτικό ότι φαίνεται φυσική η προτίμηση έναντι ετερόρρρυθμων εταίρων, ως αντάλλαγμα για τα σημαντικά χρηματικά ποσά που έχουν επενδύσει στην επιχείρηση και λαμβάνοντας υπόψη ότι οι περισσότεροι από αυτούς ασκούν οι ίδιοι δραστηριότητες σε διαφορετικούς τομείς στην αγορά του διαστήματος, πράγμα που ισχύει και για τους κατασκευαστές εξοπλισμού όμοιου με αυτού που χρειάζεται η IPSP. Πρέπει επίσης να σημειωθεί ότι η διάταξη, όπως είναι διατυπωμένη, δεν παρέχει πλεονέκτημα στους ετερόρρυθμους εταίρους σχετικά με την τιμή ή άλλους όρους και, επομένως, δεν μπορεί να αναμένεται ότι θα οδηγήσει σε αξιόλογο αποκλεισμό επηρεάζοντας την ανταγωνιστική θέση τρίτων. Εν πάση περιπτώσει, και ενόψει τόσο της δομής των σχετικών αγορών όσο ιδίως της παρουσίας ισχυρών υποστηριζόμενων εταιρειών, οποιαδήποτε καταχρηστική ερμηνεία αυτής της διάταξης πρέπει να αποκλεισθεί προκειμένου η επιχείρηση να κατορθώσει να επιβάλει την παρουσία της στις αγορές στις οποίες απευθύνεται.

(62) Οι δευτερεύοντες περιορισμοί πρέπει να κριθούν σε συνάρτηση με τη συσταθείσα εταιρεία. Εφόσον λοιπόν κρίθηκε ότι η IPSP έχει συναφθεί έτσι ώστε να μην εμπίπτει στο πεδίο εφαρμογής του άρθρου 85 παράγραφος 1 της συνθήκης ΕΚ και του άρθρου 53 παράγραφος 1 της συμφωνίας για τον ΕΟΧ, τότε ούτε οι ανωτέρω αναλυόμενες διατάξεις εμπίπτουν σ' αυτό,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Η Επιτροπή, βάσει των πραγματικών περιστατικών που έχει στη διάθεσή της, δεν έχει λόγους να κινήσει διαδικασία δυνάμει του άρθρου 85 παράγραφος 1 της συνθήκης ΕΚ και του άρθρου 53 παράγραφος 1 της συμφωνίας για τον ΕΟΧ ως προς τις κοινοποιηθείσες συμφωνίες που αφορούν τη σύσταση της εταιρείας International Private Satellite Partners (εφεξής IPSP).

Άρθρο 2

Η Επιτροπή, βάσει των πραγματικών περιστατικών που έχει στη διάθεσή της, δεν έχει λόγους να κινήσει διαδικασία δυνάμει του άρθρου 85 παράγραφος 1 της συνθήκης ΕΚ και του άρθρου 53 παράγραφος 1 της συμφωνίας για τον ΕΟΧ ως προς την υποχρέωση του ομόρρυθμου εταίρου να μην ασκεί ανταγωνισμό δυνάμει του άρθρου 7.06 της συμφωνίας για την ετερρόρυθμη εταιρεία, ως προς τις διατάξεις "υπέρ του μάλλον ευνοουμένου κράτους" δυνάμει του άρθρου 16.02 της εν λόγω συμφωνίας, του άρθρου 16.01 κάθε συμφωνίας χωρητικότητας, των επικοινωνιακών δορυφόρων, του άρθρου 21.01 κάθε συμφωνίας επικουρικής χωρητικότητας, των επικοινωνιακών δορυφόρων, των άρθρων 4.5 και 15.1 της συμφωνίας παροχής υπηρεσιών και διανομής για την Ιταλία, του άρθρου 3.5 της συμφωνίας αντιπροσώπευσης για την πώληση δορυφορικής χωρητικότητας στην "Ανατολική Ευρώπη" και των άρθρων 4.4 και 15.11 της συμφωνίας παροχής υπηρεσιών και αντιπροσώπευσης για την "Ανατολική Ευρώπη", ως προς την προτίμηση που παρέχεται στους ετερόρρυθμους εταίρους δυνάμει του άρθρου 2 της συμφωνίας προτιμησιακής ανάθεσης συμβάσεων, ως προς τον καθορισμό της STET ως αποκλειστικού διανομέα της IPSP στην Ιταλία δυνάμει του άρθρου 2 της συμφωνίας παροχής υπηρεσιών και διανομής για την Ιταλία και ως προς τον καθορισμό της STET ως αποκλειστικού αντιπροσώπου της IPSP δυνάμει του άρθρου 2 της συμφωνίας αντιπροσωπεύσεως για την πώληση δορυφορικής χωρητικότητας για την "Ανατολική Ευρώπη" και της συμφωνίας παροχής υπηρεσιών και αντιπροσωπεύσεως για την "Ανατολική Ευρώπη".

Άρθρο 3

Η παρούσα απόφαση απευθύνεται στους εξής:

International Private Satellite Partners, LP

2440 Research Boulevard, Suite 400

Rockville

Maryland 20850

USA

Orion Satellite Corporation

2440 Research Boulevard, Suite 400

Rockville

Maryland 20850

USA

British Aerospace Communications Inc.

13873 Park Center Road,

Suite 500,

Herndon,

Virginia 22071

USA

COM DEV Satellite Communications Limited

155 Sheldon Drive

Cambridge, Ontario NIR 7H6

Canada

Kingston Communications International Limited

Telephone House

Carr Lane,

UK - Hull HU1 3RE

MCN SAT US, Inc.

c/o Matra Aerospace, Inc.

1735 Jefferson Davis Highway

Suite 810

Arlington, Virginia

USA

Orion Network Systems

2440 Research Boulevard, Suite 400

Rockville

Maryland 20850

USA

STET-Societa Finanziaria Telefonica per Azioni

Corso d'Italia 41

I-00198 Roma

Trans-Atlantic Satellite, Inc.

c/o Nissho Iwai American Corporation

1211 Avenue of the Americas

New York, NY 10036

USA

General Dynamics Commercial Launch Services, Inc.

9444 Balboa Avenue

San Diego, California 92123

USA

Βρυξέλλες, 15 Δεκεμβρίου 1994.

Για την Επιτροπή

Karel VAN MIERT

Μέλος της Επιτροπής

(1) ΕΕ αριθ. 13 της 21. 2. 1962, σ. 204/62.(2) ΕΕ αριθ. C 305 της 11. 11. 1993, σ. 13 και ΕΕ αριθ. C 159 της 10. 6. 1994, σ. 2.(3) [. . .] Τα κενά μέσα στις αγκίλες υποδηλώνουν επαγγελματικά απόρρητα που έχουν διαγραφεί δυνάμει του άρθρου 21 παράγραφος 2 του κανονισμού αριθ. 17.(4) Για τους σκοπούς της παρούσας απόφασης οι όροι "ρυθμιστικές" ή "μη ρυθμιστικές" όσον αφορά την Ιταλία, νοούνται όπως αναφέρεται στο σημείο (36), πέμπτη περίπτωση.(5) Αυτή, πάντως, η διάταξη δεν εμποδίζει την STET να ασχοληθεί με παθητικές πωλήσεις εκτός Ιταλίας.(6) Η συμφωνία αυτή εφαρμόζεται μόνον σε πελάτες που είναι εγκατεστημένοι στην επικράτεια της Ανατολικής Ευρώπης και όχι σε πελάτες εγκατεστημένους αλλού που απαιτούν χωρητικότητα για ορισμένες τοποθεσίες, συμπεριλαμβανομένων και μίας ή περισσότερων τοποθεσιών στην επικράτεια της Ανατολικής Ευρώπης.